b"\n_START_ARTICLE_\nEsgl\xc3\xa9sia Espanyola Reformada Episcopal\n_START_PARAGRAPH_\nL'Esgl\xc3\xa9sia Espanyola Reformada Episcopal (IERE) es considera una part plena de l'Esgl\xc3\xa9sia una, santa, cat\xc3\xb2lica i apost\xc3\xb2lica establerta per Crist i els seus ap\xc3\xb2stols, i, com tamb\xc3\xa9 ho afirmen l'Esgl\xc3\xa9sia Cat\xc3\xb2lica i l'Esgl\xc3\xa9sia Ortodoxa, afirma conservar la successi\xc3\xb3 apost\xc3\xb2lica. En la seva organitzaci\xc3\xb3 mant\xc3\xa9 el triple ministeri de bisbes, preveres i diaques, aix\xc3\xad com els tres credos de l'Esgl\xc3\xa9sia primitiva. Se sent moralment continuadora de l'antiga Esgl\xc3\xa9sia hispana;, i compta amb la seva pr\xc3\xb2pia lit\xc3\xbargia, l'Ofici de Comuni\xc3\xb3 de la qual est\xc3\xa0 basat parcialment en l'antiga lit\xc3\xbargia hisp\xc3\xa0nica, moss\xc3\xa0rab o visig\xc3\xb2tica. Mant\xc3\xa9 el sistema sacramental (Bateig, Sant Sopar o Santa Comuni\xc3\xb3, confirmaci\xc3\xb3, matrimoni, etc.). A causa de la seva tradici\xc3\xb3 reformada, l'Esgl\xc3\xa9sia Espanyola Reformada Episcopal (IERE) \xc3\xa9s una esgl\xc3\xa9sia evang\xc3\xa8lica, i per la seva tradici\xc3\xb3 cat\xc3\xb2lica-reformada anglicana \xc3\xa9s membre de ple dret de la Comuni\xc3\xb3 Anglicana mundial; \xc3\xa9s part activa de la Federaci\xc3\xb3 d'Entitats Religioses Evang\xc3\xa8liques d'Espanya (FEREDE), i tamb\xc3\xa9 \xc3\xa9s membre del Consell Mundial d'Esgl\xc3\xa9sies. Est\xc3\xa0 en plena comuni\xc3\xb3 amb les Esgl\xc3\xa9sies Vetero-cat\xc3\xb2liques i amb les Esgl\xc3\xa9sies Luteranes Escandinaves en la Comuni\xc3\xb3 de Porvoo. Junt amb les capellanies de la Di\xc3\xb2cesi d'Europa de l'Esgl\xc3\xa9sia d'Anglaterra, \xc3\xa9s la representant de la Comuni\xc3\xb3 Anglicana a Espanya._NEWLINE_Fou organitzada en la segona meitat del segle\xc2\xa0xix per membres dissidents de l'Esgl\xc3\xa9sia Cat\xc3\xb2lica Romana a Espanya, que desitjaven reformar el catolicisme amb base als principis de la reforma protestant i crear una confessi\xc3\xb3 nacional espanyola amb successi\xc3\xb3 apost\xc3\xb2lica.\n_START_SECTION_\nLit\xc3\xbargia\n_START_PARAGRAPH_\nL'IERE utilitza una lit\xc3\xbargia l'Ofici de Comuni\xc3\xb3 de la qual est\xc3\xa0 basat parcialment en el Ritu Moss\xc3\xa0rab, que va ser l'antiga lit\xc3\xbargia emprada per l'esgl\xc3\xa9sia cristiana a l'\xc3\xa8poca del domini visig\xc3\xb2tic i estava influ\xc3\xafda alhora pel cristianisme oriental, per la lit\xc3\xbargia romana i per algunes tradicions musulmanes. El ritu presenta notables difer\xc3\xa8ncies amb el Ritu Rom\xc3\xa0. Aix\xc3\xad, en la celebraci\xc3\xb3 de l'Eucaristia o Missa, nou oracions s\xc3\xb3n recitades, tres passatges dels Evangelis s\xc3\xb3n llegits i la comuni\xc3\xb3 es fa sistem\xc3\xa0ticament sota les dues esp\xc3\xa8cies de pa i vi. Aquest ritu va ser promulgat pel IV Concili de Toledo, presidit per Sant Isidor de Sevilla, l'any 633.\n_START_SECTION_\nEstructura\n_START_PARAGRAPH_\nL'IERE t\xc3\xa9 un govern democr\xc3\xa0tic de tipus parlamentari o sin\xc3\xb2dic. El s\xc3\xadnode \xc3\xa9s la m\xc3\xa0xima autoritat de l'Esgl\xc3\xa9sia, i en ell estan representats el la\xc3\xafcat i el clergat. Les parr\xc3\xb2quies estan representades per un clergue i un laic. El s\xc3\xadnode elegeix la Comissi\xc3\xb3 Permanent, \xc3\xb2rgan que governa entre s\xc3\xadnodes. No \xc3\xa9s una esgl\xc3\xa9sia amb govern episcopal, com l'Esgl\xc3\xa9sia Cat\xc3\xb2lica, sin\xc3\xb3 una esgl\xc3\xa9sia sin\xc3\xb2dica governada per un bisbe en s\xc3\xadnode. \xc3\x89s a dir, el s\xc3\xadnode sense bisbe no pot fer res i el bisbe sense el s\xc3\xadnode tampoc._NEWLINE_L'IERE est\xc3\xa0 dividida en tres zones: 1-Catalunya, Pa\xc3\xads Valenci\xc3\xa0 i Illes Balears. 2-Andalusia i les Illes Can\xc3\xa0ries. 3-Centre i Nord. Hi ha parr\xc3\xb2quies de l'IERE a Salamanca, Val\xc3\xa8ncia, Barcelona, Valladolid, Sevilla, Oviedo, Tarragona, M\xc3\xbarcia, Alacant i Madrid. Hi ha 22 parr\xc3\xb2quies i 20 clergues (de les quals una dona)."